title: 2010/386/CFSP: A Tanács 2010/386/KKBP határozata ( 2010. július 12. ) a terrorizmus elleni küzdelemre vonatkozó különös intézkedések alkalmazásáról szóló 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek listájának naprakésszé tételéről

text:
               13.7.2010

               HU

               Az Európai Unió Hivatalos Lapja

               L 178/28

         A TANÁCS 2010/386/KKBP HATÁROZATA
   (2010. július 12.)
   a terrorizmus elleni küzdelemre vonatkozó különös intézkedések alkalmazásáról szóló 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek listájának naprakésszé tételéről
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   mivel:

               (1)

               A Tanács 2001. december 27-én elfogadta a terrorizmus elleni küzdelemre vonatkozó különös intézkedések alkalmazásáról szóló 2001/931/KKBP közös álláspontot (1).

               (2)

               A Tanács 2009. december 22-én elfogadta a 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek listájának naprakésszé tételéről szóló 2009/1004/KKBP határozatot (2).

               (3)

               A 2001/931/KKBP közös álláspont 1. cikkének (6) bekezdésével összhangban el kell végezni azon személyek, csoportok és szervezetek listájának a teljes körű felülvizsgálatát, akikre vagy amelyekre a 2009/1004/KKBP határozatot alkalmazni kell.

               (4)

               Ez a határozat tartalmazza annak a felülvizsgálatnak az eredményét, amelyet a Tanács azon személyek, csoportok és szervezetek tekintetében végzett, akikre vagy amelyekre a 2001/931/KKBP közös álláspont 2., 3. és 4. cikkét alkalmazni kell.

               (5)

               A Tanács megállapította, hogy bizonyos csoportok esetében már nem indokolt, hogy azok szerepeljenek azoknak a személyeknek, csoportoknak és szervezeteknek a listáján, akikre vagy amelyekre a 2001/931/KKBP közös álláspont 2., 3. és 4. cikkét alkalmazni kell.

               (6)

               A Tanács arra a következtetésre jutott, hogy azok a más személyek, csoportok és szervezetek – az (5) preambulumbekezdésben említett csoportok kivételével –, akikre vagy amelyekre a 2001/931/KKBP közös álláspont 2., 3. és 4. cikkét alkalmazni kell, a 2001/931/KKBP közös álláspont 1. cikkének (2) és (3) bekezdése értelmében terrorcselekményekben vettek részt, az említett közös álláspont 1. cikkének (4) bekezdése értelmében illetékes hatóság velük szemben határozatot hozott, és hogy ezeknek a továbbiakban is a közös álláspontban előírt korlátozó intézkedések hatálya alá kell tartozniuk.

               (7)

               Ennek megfelelően az azon személyek, csoportok és szervezetek listáját, akikre vagy amelyekre a 2001/931/KKBP közös álláspont 2., 3. és 4. cikkét alkalmazni kell, naprakésszé kell tenni,

         ELFOGADTA EZT A HATÁROZATOT:
   1. cikk
   Azon személyek, csoportok és szervezetek listája, akikre vagy amelyekre a 2001/931/KKBP közös álláspont 2., 3. és 4. cikkét alkalmazni kell, e határozat mellékletében található.
   2. cikk
   A 2009/1004/KKBP határozat hatályát veszti.
   3. cikk
   Ez a határozat az Európai Unió Hivatalos Lapjában való kihirdetésének napján lép hatályba.

      Kelt Brüsszelben, 2010. július 12-én.

            a Tanács részéről

            az elnök

         S. LARUELLE

      (1)  HL L 344., 2001.12.28., 93. o.

      (2)  HL L 346., 2009.12.23., 58. o.

      MELLÉKLET

         AZ 1. CIKKBEN EMLÍTETT SZEMÉLYEK, CSOPORTOK ÉS SZERVEZETEK LISTÁJA

      1.   SZEMÉLYEK

                  1.

                  ABOU, Rabah Naami (más néven Naami Hamza, más néven Mihoubi Faycal; más néven Fellah Ahmed, más néven Dafri Rèmi Lahdi), született: 1966.2.1., Algír (Algéria) – az al-Takfir és az al-Hidzsra tagja

                  2.

                  ABOUD, Maisi (más néven „a svájci Abderrahmane”), született: 1964.10.17., Algír (Algéria) – az al-Takfir és az al-Hidzsra tagja

                  3.

                  AL-MUGHASSIL, Ahmad Ibrahim (más néven ABU OMRAN, más néven AL-MUGHASSIL, Ahmed Ibrahim), született: 1967.6.26., Qatif-Bab al Shamal,(Szaúd-Arábia), szaúdi állampolgár

                  4.

                  AL-NASSER, Abdelkarim Hussein Mohamed, született: Al Ihsa (Szaúd-Arábia), szaúdi állampolgár

                  5.

                  AL YACOUB, Ibrahim Salih Mohammed, született: 1966.10.16., Tarut (Szaúd-Arábia), szaúdi állampolgár

                  6.

                  ARIOUA, Kamel (más néven Lamine Kamel), született: 1969.8.18., Constantine (Algéria) – az al-Takfir és az al-Hidzsra tagja

                  7.

                  ASLI, Mohamed (más néven Dahmane Mohamed), született: 1975.5.13., Ain Taya (Algéria) – az al-Takfir és az al-Hidzsra tagja

                  8.

                  ASLI, Rabah, született: 1975.5.13., Ain Taya (Algéria) – az al-Takfir és az al-Hidzsra tagja

                  9.

                  ATWA, Ali (más néven BOUSLIM, Ammar Mansour, más néven SALIM, Hassan Rostom), Libanon, született: 1960., Libanon, libanoni állampolgár

                  10.

                  BOUYERI, Mohammed (más néven Abu ZUBAIR, más néven SOBIAR, más néven Abu Zoubair), született: 1978.3.8., Amszterdam (Hollandia) – A „Hofstadgroep” nevű csoport tagja

                  11.

                  DARIB, Noureddine (más néven Carreto; más néven Zitoun Mourad), született: 1972.2.1., Algéria – az al-Takfir és az al-Hidzsra tagja

                  12.

                  DJABALI, Abderrahmane (más néven Touil), született: 1970.6.1., Algéria – az al-Takfir és az al-Hidzsra tagja

                  13.

                  EL FATMI, Nouredine (más néven Nouriddin EL FATMI, más néven Nouriddine ELFATMI, más néven Noureddine EL FATMI, más néven Abu AL KA'E KA'E, más néven Abu QAE QAE, más néven FOUAD, más néven FZAD, más néven Nabil EL FATMI, más néven Ben MOHAMMED, más néven Ben Mohand BEN LARBI, más néven Ben Driss Muhand IBN LARBI, más néven Abu TAHAR, más néven EGGIE), született: 1982.8.15., Midar (Marokkó) , útlevélszáma: N829139 (Marokkó) – A „Hofstadgroep” nevű csoport tagja

                  14.

                  EL-HOORIE, Ali Saed Bin Ali (más néven AL-HOURI, Ali Saed Bin Ali, más néven EL-HOURI, Ali Saed Bin Ali), született: 1965.7.10. vagy 1965.7.11., El Dibabiya (Szaúd-Arábia), szaúdi állampolgár

                  15.

                  FAHAS, Sofiane Yacine, született: 1971.9.10., Algír (Algéria) – az al-Takfir és az al-Hidzsra tagja

                  16.

                  IZZ-AL-DIN, Hasan (más néven GARBAYA, AHMED, más néven SA-ID, más néven SALWWAN, Samir), Libanon, született: 1963., Libanon, libanoni állampolgár

                  17.

                  MOHAMMED, Khalid Shaikh (más néven ALI, Salem, más néven BIN KHALID, Fahd Bin Adballah; más néven HENIN, Ashraf Refaat Nabith, más néven WADOOD, Khalid Adbul), született: 1965.4.14. vagy 1964.3.1., Pakisztán, útlevélszám: 488555

                  18.

                  MOKTARI, Fateh (más néven Ferdi Omar), született: 1974.12.26., Hussein Dey (Algéria) – az al-Takfir és az al-Hidzsra tagja

                  19.

                  NOUARA, Farid, született: 1973.11.25., Algír (Algéria) – az al-Takfir és az al-Hidzsra tagja

                  20.

                  RESSOUS, Hoari (más néven Hallasa Farid), született: 1968.9.11., Algír (Algéria) – az al-Takfir és az al-Hidzsra tagja

                  21.

                  SEDKAOUI, Noureddine (más néven Nounou), született: 1963.6.23., Algír (Algéria) – az al-Takfir és az al-Hidzsra tagja

                  22.

                  SELMANI, Abdelghani (más néven Gano), született: 1974.6.14., Algír (Algéria) –az al-Takfir és az al-Hidzsra tagja

                  23.

                  SENOUCI, Sofiane, született: 1971.4.15., Hussein Dey (Algéria) – az al-Takfir és az al-Hidzsra tagja

                  24.

                  TINGUALI, Mohammed (más néven Mouh di Kouba), született: 1964.4.21., Blinda (Algéria) – az al-Takfir és az al-Hidzsra tagja

                  25.

                  WALTERS, Jason Theodore James (más néven Abdullah; más néven David), született: Amersfoort (Hollandia), 1985.3.6., útlevélszáma: NE8146378 (Hollandia) – A „Hofstadgroep” nevű csoport tagja

            2.   CSOPORTOK ÉS SZERVEZETEK

                  1.

                  „Abu Nidal Szervezet” – „ANO”, (más néven „Fatah-Forradalmi Tanács”, más néven „Arab Forradalmi Brigádok”, más néven „Fekete Szeptember”, más néven „Szocialista Muzulmánok Forradalmi Szervezete”)

                  2.

                  „Al-Aqsa Mártírjainak Brigádja”

                  3.

                  „Al-Aqsa e.V.”

                  4.

                  „Al-Takfir” és „al-Hidzsra”

                  5.

                  „Aum Shinrikyo” (más néven „AUM”, más néven „Aum Legfelsőbb Igazság”, más néven „Aleph”)

                  6.

                  „Babbar Khalsa”

                  7.

                  Az „Új Néphadsereget” – „NPA” is magában foglaló „Fülöp-szigeteki Kommunista Párt”, Fülöp-szigetek

                  8.

                  „Gama’a al-Islamiyya” (más néven „Al-Gama’a al-Islamiyya”) (Iszlám Csoport)

                  9.

                  „İslami Büyük Doğu Akıncılar Cephesi” — „IBDA-C” („Nagy Iszlám Keleti Harci Front”)

                  10.

                  „Hamász”, ide tartozik a „Hamas-Izz al-Din al-Qassem”

                  11.

                  „Hezb-i-Mudzsahedin” – „HM”

                  12.

                  „Hofstadgroep”

                  13.

                  „Holy Land Foundation for Relief and Development” – („Alapítvány a Szent Föld Felszabadításáért és Fejlesztéséért”)

                  14.

                  „International Sikh Youth Federation – ISYF” („Ifjú Szikek Nemzetközi Szövetsége”)

                  15.

                  „Khalistan Zindabad Force” – „KZF” („Khaliszán Zindabad Erő”)

                  16.

                  „Kurd Munkáspárt” – „PKK”, (más néven „KADEK”, más néven „KONGRA-GEL”)

                  17.

                  „A Tamil Eelam Felszabadító Tigrisei” – „LTTE”

                  18.

                  „Ejército de Liberación Nacional” („Nemzeti Felszabadítási Hadsereg”)

                  19.

                  „Palestinian Islamic Jihad” – „PIJ” („Palesztin Iszlám Dzsihád”)

                  20.

                  „Népi Front Palesztina Felszabadításért” – „PFLP”

                  21.

                  „Népi Front Palesztina Felszabadításért Főparancsnokság” (más néven PFLP -Főparancsnokság)

                  22.

                  „Fuerzas armadas revolucionarias de Columbia” – „FARC” („Kolumbiai Forradalmi Fegyveres Erők”)

                  23.

                  „Devrimci Halk Kurtuluș Partisi-Cephesi” – „DHKP/C” (más néven „Devrimci Sol” (Forradalmi Baloldal), más néven „Dev Sol”) („Forradalmi Népi Felszabadítási Hadsereg/Front/Párt”)

                  24.

                  „Sendero Luminoso” – „SL” („Fényes Ösvény”)

                  25.

                  „Stichting Al Aqsa” (más néven „Stichting Al Aqsa Nederland”, más néven „Al Aqsa Nederland”)

                  26.

                  „Teyrbazen Azadiya Kurdistan” – „TAK” (más néven „Kurdisztáni Szabadság Sólymai” vagy „Kurdisztáni Szabadság Héjái”)

                  27.

                  „Autodefensas Unidas de Colombia” – „AUC” („Kolumbiai Egyesült Önvédelmi Erők”)


title: A Politikai és Biztonsági Bizottság (KKBP) 2016/49 határozata (2016. január 7.) az Európai Unió ukrajnai polgári biztonsági ágazati reformra vonatkozó tanácsadó missziója (EUAM Ukrajna) misszióvezetőjének kinevezéséről (EUAM UKRAJNA/1/2016)

text:
               19.1.2016

               HU

               Az Európai Unió Hivatalos Lapja

               L 12/47

         A POLITIKAI ÉS BIZTONSÁGI BIZOTTSÁG (KKBP) 2016/49 HATÁROZATA
   (2016. január 7.)
   az Európai Unió ukrajnai polgári biztonsági ágazati reformra vonatkozó tanácsadó missziója (EUAM Ukrajna) misszióvezetőjének kinevezéséről (EUAM UKRAJNA/1/2016)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikke harmadik bekezdésére,
   tekintettel az Európai Unió ukrajnai polgári biztonsági ágazati reformra vonatkozó tanácsadó missziójáról (EUAM Ukraine [helyesen: EUAM Ukrajna]) szóló, 2014. július 22-i 2014/486/KKBP tanácsi határozatra (1) és különösen annak 7. cikke (1) bekezdésére,
   mivel:

               (1)

               A 2014/486/KKBP határozat értelmében a Politikai és Biztonsági Bizottság (PBB) a Szerződés 38. cikke harmadik bekezdésének megfelelően felhatalmazást kapott arra, hogy meghozza az Európai Unió ukrajnai polgári biztonsági ágazati reformra vonatkozó tanácsadó missziójának (EUAM Ukrajna) politikai ellenőrzésére és stratégiai irányítására vonatkozó megfelelő határozatokat, beleértve a misszióvezető kinevezéséről szóló határozatot is.

               (2)

               A PBB 2015. július 23-án elfogadta a 2015/1496/KKBP határozatot (2), mellyel MIZSEI Kálmánnak mint az EUAM Ukrajna misszióvezetőjének megbízatását 2015. november 30-ig meghosszabbította.

               (3)

               Az Unió külügyi és biztonságpolitikai főképviselője 2015. december 18-án azt javasolta, hogy Kęstutis LANČINSKAS-t nevezzék ki az EUAM Ukrajna misszióvezetőjévé,

         ELFOGADTA EZT A HATÁROZATOT:
   1. cikk
   A Politikai és Biztonsági Bizottság Kęstutis LANČINSKAS-t nevezi ki az Európai Unió ukrajnai polgári biztonsági ágazati reformra vonatkozó tanácsadó missziójának (EUAM Ukrajna) misszióvezetőjévé a 2016. február 1-től2017. január 31-ig tartó időszakra.
   2. cikk
   Ez a határozat az elfogadásának napján lép hatályba.

      Kelt Brüsszelben, 2016. január 7-én.

            a Politikai és Biztonsági Bizottság részéről

            az elnök

         W. STEVENS

      (1)  HL L 217., 2014.7.23., 42. o.

      (2)  A Politikai és Biztonsági Bizottság (KKBP) 2015/1496 határozata (2015. július 23.) az Európai Unió ukrajnai polgári biztonsági ágazati reformra vonatkozó tanácsadó missziója (EUAM Ukrajna) misszióvezetője megbízatásának meghosszabbításáról (EUAM UKRAJNA/3/2015) (HL L 233., 2015.9.5., 7. o.).


title: A Tanács (KKBP) 2016/993 határozata (2016. június 20.) az Európai Uniónak a földközi-tengeri térség déli középső részén folytatott katonai műveletéről szóló (KKBP) 2015/778 határozat módosításáról (EUNAVFOR MED SOPHIA művelet)

text:
               21.6.2016

               HU

               Az Európai Unió Hivatalos Lapja

               L 162/18

         A TANÁCS (KKBP) 2016/993 HATÁROZATA
   (2016. június 20.)
   az Európai Uniónak a földközi-tengeri térség déli középső részén folytatott katonai műveletéről szóló (KKBP) 2015/778 határozat módosításáról (EUNAVFOR MED SOPHIA művelet)
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 42. cikke (4) bekezdésére, valamint 43. cikke (2) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2015. május 18-án elfogadta (KKBP) 2015/778 határozatot (1).

               (2)

               A Tanács 2016. május 23-án az EUNAVFOR MED SOPHIA műveletről szóló következtetéseiben egyrészt üdvözölte, hogy a líbiai nemzeti egységkormány elnöki tanácsának elnöke kinyilvánította, hogy az Unióval e következtetések alapján kész együttműködni, másrészt egyetértett abban, hogy az EUNAVFOR MED SOPHIA művelet megbízatását egy évvel meg kell hosszabbítani, és annak alapvető feladatát továbbra is fenntartva, a műveletet további két támogató feladattal kell megbízni:

                           —

                           a líbiai parti őrség és haditengerészet részére biztosított kapacitásépítés és képzés, valamint a velük való információ-megosztás a legitim líbiai hatóságok kérése alapján, figyelembe véve a líbiai szerepvállalás fontosságát,

                           —

                           az információ-megosztás elősegítése, valamint a ENSZ fegyverembargójának végrehajtása a líbiai partokhoz közeli nyílt tengeren, egy új ENSZ BT-határozat alapján.

               (3)

               Az ENSZ Biztonsági Tanács az 1970 (2011), az 1973 (2011), a 2009 (2011), a 2040 (2012), a 2095 (2013), a 2144 (2014), a 2174 (2014), a 2213 (2015), a 2214 (2015) és a 2278 (2016) sz. ENSZ Biztonsági Tanács határozataival fegyverembargót vezetett be Líbiával szemben, illetve módosította vagy megerősítette azt.

               (4)

               Az ENSZ Biztonsági Tanács 2016. június 14-én elfogadta a Líbiával szemben bevezetett fegyverembargóról szóló 2292 (2016) sz. ENSZ-BT határozatot, amelyben különösen kifejezte aggodalmát, hogy az illegális fegyverek és a kapcsolódó felszerelések csempészete tovább súlyosbítja a líbiai helyzetet.

               (5)

               A Tanács hangsúlyozza, hogy a két támogató feladat műveleti végrehajtását az EUNAVFOR MED SOPHIA művelet eredeti megbízatásának lejárta előtt mielőbb meg kell kezdeni.

               (6)

               A (KKBP) 2015/778 határozatot ennek megfelelően módosítani kell,

         ELFOGADTA EZT A HATÁROZATOT:
   1. cikk
   A (KKBP) 2015/778 határozat a következőképpen módosul:

               1.

               Az 1. cikk (1) bekezdésének a helyébe a következő szöveg lép:
               „(1)   Az Unió katonai válságkezelő műveletet indít, amely hozzájárul a földközi-tengeri térség déli középső részén tevékenykedő embercsempész- és emberkereskedő-hálózatok üzleti modelljének felszámolásához (EUNAVFOR MED SOPHIA művelet), olyan szisztematikus intézkedések segítségével, amelyek célja az embercsempészek és emberkereskedők által használt vagy gyaníthatóan használt hajóknak és eszközöknek az alkalmazandó nemzetközi joggal, többek között az UNCLOS-szal, valamint az ENSZ Biztonsági Tanács bármely határozatával összhangban történő beazonosítása, elfogása és megsemmisítése. E célból az EUNAVFOR MED SOPHIA művelet képzést is nyújt a líbiai parti őrség és haditengerészet részére. A művelet ezenfelül a Líbiával szembeni fegyverembargóról szóló 1970 (2011) sz. ENSZ BT-határozattal és az azt követő határozatokkal – ideértve a 2296 (2016) sz. ENSZ BT-határozatot – összhangban, a jóváhagyott műveleti területén belül hozzájárul a tiltott fegyverkereskedelem megelőzéséhez.”;

               2.

               A 2. cikk (2) bekezdésében az első mondat helyébe a következő szöveg lép:
               „Az embercsempészettel és emberkereskedelemmel kapcsolatos alapvető feladatai tekintetében az EUNAVFOR MED SOPHIA művelet egymást követő szakaszokban, a nemzetközi jogi előírásokkal összhangban kell végrehajtani.”;

               3.

               A határozat a következő cikkekkel egészül ki:
               „2a. cikk
               A líbiai parti őrség és haditengerészet kapacitásépítése és képzése
               (1)   Az EUNAVFOR MED SOPHIA művelet támogató feladatként segítséget nyújt a líbiai parti őrség és haditengerészet kapacitásépítésében és képzésében a tengeri rendfenntartás terén, különösen az embercsempészés és emberkereskedelem megelőzése érdekében.
               (2)   Ha a PBB megállapítja, hogy a szükséges előkészületek, különösen a haderő-generálással és a képzések résztvevőire irányuló ellenőrzési eljárásokkal kapcsolatban befejeződtek, az (1) bekezdésben említett támogató feladatot az EUNAVFOR MED SOPHIA nyílt tengeri műveletének jóváhagyott műveleti területén kell végrehajtani, a vonatkozó tervezési dokumentumokban meghatározottak szerint.
               (3)   Az (1) bekezdésben említett támogató feladat Líbia vagy a Líbiával szomszédos fogadó harmadik állam területén is végrehajtható, a parti tengerét is ideértve, ha a PBB Líbia vagy az érintett fogadó állam felkérésére a Tanács általi értékelést követően és a nemzetközi joggal összhangban úgy határoz.
               (4)   A különleges műveleti követelmények fényében az (1) bekezdésben említett támogató feladat egy része meghívás alapján valamely tagállam területén is végrehajtható, ideértve a megfelelő képzési központokat.
               (5)   Amennyiben az (1) bekezdésben említett támogató feladat megköveteli, az EUNAVFOR MED SOPHIA művelet a képzés esetleges résztvevőire irányuló ellenőrzési eljárások céljából információkat, többek között személyes adatokat is gyűjthet, tárolhat és azokat megoszthatja a tagállamokkal, az UNSMIL-lal, az EUROPOL-lal és a FRONTEX-szel, feltéve, hogy az említett személyek ahhoz írásban hozzájárulást adtak. Az EUNAVFOR MED SOPHIA művelet ezenfelül a képzés résztvevőire vonatkozó – azok írásbeli hozzájárulásával – a szükséges egészségügyi információkat és biometrikus adatokat is gyűjtheti és tárolhatja.
               2b. cikk
               Az információ-megosztás elősegítése, valamint hozzájárulás az ENSZ fegyverembargójának végrehajtásához a líbiai partokhoz közeli nyílt tengeren
               (1)   Az EUNAVFOR MED SOPHIA művelet azon támogató feladata keretében, miszerint hozzájárul a ENSZ fegyverembargójának végrehajtásához a líbiai partokhoz közeli nyílt tengeren, információkat gyűjt és oszt meg az érintett partnerekkel és ügynökségekkel a tervezési dokumentumaikban foglalt mechanizmusok útján annak érdekében, hogy átfogó tengeri helyzetismeret kialakításához hozzájáruljon a jóváhagyott műveleti területen, a vonatkozó tervezési dokumentumokban meghatározottak szerint. Ha az ilyen információ „RESTREINT UE/EU RESTRICTED” szintig minősített, az megosztható az érintett partnerekkel a 2013/488/EU határozattal összhangban és a főképviselőnek az említett partnerekkel és ügynökségekkel kötött megállapodása alapján, a kölcsönösség és az inkluzivitás elvének teljes körű tiszteletben tartása mellett. A beérkezett minősített adatokat az EUNAVFOR MED SOPHIA művelet a személyzet tagjai közötti különbségtétel nélkül, kizárólag a műveleti követelményeket szem előtt tartva kezeli.
               (2)   Amikor a PBB úgy dönt, hogy a vonatkozó feltételek teljesültek, az érintett ENSZ BT-határozatokkal, többek között a 2292 (2016) sz. ENSZ BT-határozattal összhangban, a líbiai partokhoz közeli jóváhagyott nyílt tengeri műveleti területeken, a vonatkozó tervezési dokumentumokban meghatározottak szerint, az EUNAVFOR MED SOPHIA művelet megkezdi az ellenőrzéseket a Líbiából induló és oda tartó hajókon, ha alapos okkal feltételezhető, hogy az említett hajók a Líbiával szembeni fegyverembargót megsértve fegyvereket és kapcsolódó felszereléseket közvetlenül vagy közvetve szállítanak Líbiába vagy Líbiából, és megfelelő intézkedést tesz az ilyen termékek lefoglalása és megsemmisítése céljából, többek között azáltal, hogy a megsemmisítést megkönnyítendő, az ilyen hajókat a személyzetükkel együtt a kikötő szerinti állam hozzájárulásával egy megfelelő kikötőbe átirányítja.
               (3)   Az EUNAVFOR MED SOPHIA művelet az érintett ENSZ BT-határozatokkal, többek között a 2296 (2016) sz. ENSZ BT-határozattal összhangban a (2) bekezdés szerint végzett ellenőrzések során a Líbiával szembeni fegyverembargó értelmében tiltott termékek szállításával közvetlenül kapcsolatos bizonyítékokat gyűjthet. Az ilyen bizonyítékokat átadhatja a tagállamok megfelelő bűnüldöző hatóságainak, és/vagy az illetékes uniós szerveknek.”;

               4.

               Az 11. cikk (2) bekezdésének a helyébe a következő szöveg lép:
               „(2)   Az EUNAVFOR MED SOPHIA művelet közös költségeire vonatkozó pénzügyi referenciaösszeg a 2015. május 18-tól2016. július 27-ig tartó időszakra 11,82 millió EUR. A referenciaösszegre vonatkozó, a (KKBP) 2015/528 határozat 25. cikke (1) bekezdésében említett százalékos arány 70 % a kötelezettségvállalások és 40 % a kifizetések tekintetében.”;

               5.

               A 11. cikk a következő bekezdéssel egészül ki:
               „(3)   Az EUNAVFOR MED SOPHIA művelet közös költségeire vonatkozó referenciaösszeg a 2016. július 28-tól2017. július 27-ig tartó időszakra 6 700 000 EUR. A referenciaösszegre vonatkozó, a (KKBP) 2015/528 határozat 25. cikke (1) bekezdésében említett százalékos arány 0 % a kötelezettségvállalások és 0 % a kifizetések tekintetében.”;

               6.

               A 12. cikk a következő bekezdéssel egészül ki:
               „(3a)   Meghatározott operatív igény esetén a főképviselő felhatalmazást kap arra, hogy a 2013/488/EU határozattal összhangban az EUNAVFOR MED SOPHIA művelet céljaira létrehozott EU-minősített adatokat „RESTREINT UE/EU RESTRICTED” szintig a legitim líbiai hatóságok részére átadja. A főképviselő a líbiai illetékes hatóságokkal ennek érdekében megállapodásokat köt.”;

               7.

               A 13. cikk (2) bekezdésének a helyébe a következő szöveg lép:
               „Az EUNAVFOR MED SOPHIA művelet 2017. július 27-én megszűnik.”.

         2. cikk
   Hatálybalépés
   Ez a határozat az elfogadásának napján lép hatályba.

      Kelt Luxembourgban, 2016. június 20-án.

            a Tanács részéről

            az elnök

         F. MOGHERINI

      (1)  A Tanács (KKBP) 2015/778 határozata (2015. május 18.) az Európai Uniónak a földközi-tengeri térség déli középső részén folytatott katonai műveletéről (EUNAVFOR MED) (HL L 122., 2015.5.19., 31. o.).


title: A Tanács 2009/569/KKBP határozata ( 2009. július 27. ) a Vegyi Fegyverek Betiltása Szervezete (OPCW) tevékenységeinek a tömegpusztító fegyverek elterjedése elleni EU-stratégia végrehajtásának keretében történő támogatásáról

text:
               29.7.2009

               HU

               Az Európai Unió Hivatalos Lapja

               L 197/96

      A TANÁCS 2009/569/KKBP HATÁROZATA

   (2009. július 27.)
   a Vegyi Fegyverek Betiltása Szervezete (OPCW) tevékenységeinek a tömegpusztító fegyverek elterjedése elleni EU-stratégia végrehajtásának keretében történő támogatásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 13. cikke (3) bekezdésére és 23. cikke (1) bekezdésére,
   mivel:

               (1)

               Az Európai Tanács 2003. december 12-én elfogadta a tömegpusztító fegyverek elterjedése elleni EU-stratégiát (a továbbiakban: EU-stratégia), amelynek III. fejezete tartalmazza az ilyen fegyverek elterjedése elleni küzdelemmel kapcsolatos intézkedések listáját.

               (2)

               Az EU-stratégia hangsúlyozza a vegyifegyver-tilalmi egyezmény (CWC) és a Vegyi Fegyverek Betiltása Szervezetének (OPCW) alapvető szerepét a vegyi fegyverektől mentes világ megteremtésében. Az uniós stratégia részeként az EU kötelezettséget vállalt a lefegyverzésről és a fegyverek elterjedése elleni küzdelemről szóló legfőbb szerződések és megállapodások – köztük a CWC – egyetemes betartásának megvalósítása iránt. Az EU-stratégia célkitűzései kiegészítik az OPCW által, a CWC végrehajtására vonatkozó felelősségével összefüggésben követett célokat.

               (3)

               A Tanács 2004. november 22-én elfogadta az OPCW-nek a tömegpusztító fegyverek elterjedése elleni EU-stratégia végrehajtásának keretében folytatott tevékenységeinek támogatásáról szóló 2004/797/KKBP együttes fellépést (1), amelyet – miután annak időbeli hatálya lejárt – a 2005. december 12-i 2005/913/KKBP együttes fellépés (2) és a 2007. március 19-i 2007/185/KKBP együttes fellépés (3) követett. Ezen utóbbi együttes fellépés időbeli hatálya 2009. július 31-én jár le.

               (4)

               Az EU-stratégia III. fejezete tevékeny végrehajtásának összefüggésében továbbra is szükséges az EU által az OPCW részére biztosított intenzív és célzott segítségnyújtás. Folytatni kell a CWC egyetemessé tételével kapcsolatos intézkedéseket, amelyekkel az egyre kevesebb nem részes államot kell megcélozni, és azokat hozzájuk kell igazítani. Az OPCW által folytatott és a CWC teljes végrehajtását célzó különös projektek támogatása, valamint a vegyi műveletek terén folytatott nemzetközi együttműködés fokozása érdekében ezeket a tevékenységeket új tevékenységekkel kell kiegészíteni,

         A KÖVETKEZŐKÉPPEN HATÁROZOTT:
   1. cikk
   (1)   Az EU-stratégia meghatározott elemeinek azonnali és gyakorlati alkalmazása céljából az Európai Unió támogatja az OPCW tevékenységeit a következő célok érdekében:

               —

               a részes államok egyezmény szerinti kötelezettségeik teljesítéséhez szükséges képességeinek a megerősítése, valamint

               —

               az egyetemesség előmozdítása a nem részes államok egyezményhez való csatlakozásának ösztönzése révén.

         (2)   Ezzel összefüggésben az EU-stratégia intézkedéseinek megfelelő OPCW-projektek a következők:

               I. projekt: Nemzeti végrehajtás, ellenőrzés és egyetemesség
               Tevékenységek:

                           —

                           kétoldalú technikai segítségnyújtási látogatások,

                           —

                           vámtisztviselők képzése az egyezmény transzferre vonatkozó szabályainak technikai vonatkozásairól,

                           —

                           a részes államok kísérőinek kiképzése,

                           —

                           a nemzeti hatóságok képzése az elektronikus nyilatkozattételi eszköz használatával kapcsolatban,

                           —

                           rendkívüli ellenőrzést célzó terepgyakorlat.

               II. projekt: Nemzetközi együttműködés
               Tevékenységek:

                           —

                           az elemző képességek fejlesztését szolgáló tanfolyam,

                           —

                           a CWC-vel és a vegyi biztonságtechnikával foglalkozó szakmai találkozó,

               III. projekt: Szeminárium – Az OPCW hozzájárulása a nemzetközi biztonsági dimenzióhoz és kihívásokhoz

               IV. projekt: A Végrehajtó Tanács képviselőinek látogatása a vegyi fegyverek megsemmisítésére szolgáló létesítményekben

               V. projekt: A tudományos tanácsadó testület második ülése

               VI. projekt: Szeminárium – Az OPCW hozzájárulása a biztonság teréhez és a tömegpusztító fegyverek elterjedése elleni küzdelemhez

               VII. projekt: A részes államok felkészültsége a vegyi anyagokkal elkövetett támadások megelőzésére és az azokra történő reagálásra
               Tevékenységek:

                           —

                           szimulációs gyakorlat,

                           —

                           az egyezmény X. cikkével foglalkozó regionális szakmai találkozó.

               VIII. projekt: Afrika-program
               Tevékenységek:

                           —

                           kétoldalú technikai segítségnyújtási látogatások,

                           —

                           tájékoztatási tevékenység – tudományos és képzési intézet – Kofi Annan Központ,

                           —

                           vámtisztviselők képzése az egyezmény transzferre vonatkozó szabályainak technikai vonatkozásairól,

                           —

                           a nem részes államok támogatása,

                           —

                           az elemző képességek fejlesztését szolgáló tanfolyam,

                           —

                           az iparág tájékoztatása – a CWC-vel és a vegyi biztonságtechnikával foglalkozó szakmai találkozó,

                           —

                           a X. cikkel, valamint a segítségnyújtás és a veszélyhelyzeti reagálás terén folytatott regionális együttműködés kérdéseivel foglalkozó regionális szakmai találkozó.

         A projektek részletes leírását e határozat I. melléklete tartalmazza.
   2. cikk
   (1)   E határozat végrehajtásáért az elnökség felelős, amelynek munkáját a Tanács főtitkára/a KKBP főképviselője segíti. A Bizottság teljes mértékben együttműködik az elnökséggel.
   (2)   Az 1. cikk (2) bekezdésében említett projektek technikai végrehajtását az OPCW Technikai Titkársága (a továbbiakban: technikai titkárság) végzi. A technikai titkárság e feladatát az elnökség irányításával és a főtitkár/főképviselő ellenőrzése mellett teljesíti. A főtitkár/főképviselő e célból megköti a szükséges megállapodásokat a technikai titkársággal.
   (3)   Az elnökség, a főtitkár/főképviselő és a Bizottság hatáskörüknek megfelelően rendszeresen összehangolják tevékenységüket a projektek tekintetében.
   3. cikk
   (1)   Az 1. cikk (2) bekezdésében említett projektek végrehajtását szolgáló pénzügyi referenciaösszeg 2 110 000 EUR.
   (2)   Az (1) bekezdésben meghatározott összeggel finanszírozott kiadásokat az Európai Közösségek általános költségvetésére vonatkozó eljárások és szabályok szerint kell kezelni.
   (3)   A Bizottság felügyeli az (1) bekezdésben említett kiadások megfelelő kezelését. E célból finanszírozási megállapodást köt a technikai titkársággal. A megállapodás rendelkezik arról, hogy a technikai titkárságnak – a hozzájárulás nagyságának megfelelően – biztosítania kell az uniós hozzájárulás láthatóságát.
   (4)   A Bizottság törekszik a (3) bekezdésben említett finanszírozási megállapodásnak e határozat hatálybalépését követő legkorábban történő megkötésére. Tájékoztatja a Tanácsot az ezen eljárás során esetlegesen felmerülő nehézségekről, valamint a megállapodás megkötésének időpontjáról. A Bizottság az Európai Unió Hivatalos Lapjának C. sorozatában közzéteszi a finanszírozási megállapodás megkötésének időpontjáról szóló értesítést.
   4. cikk
   Az elnökség – amelynek munkáját a főtitkár/főképviselő segíti –, a technikai titkárság által készített rendszeres beszámolók alapján jelentést tesz a Tanácsnak e határozat végrehajtásáról. Ezek a jelentések képezik a Tanács által végzett értékelés alapját. A Bizottságot teljes mértékben be kell vonni e munkába. A Bizottság jelentést tesz az 1. cikk (2) bekezdésében említett projektek pénzügyi vonatkozásairól.
   5. cikk
   (1)   Ez a határozat az elfogadásának napján lép hatályba.
   (2)   Ez a határozat a 3. cikk (3) bekezdésben említett finanszírozási megállapodás megkötésének időpontját követően 18 hónappal hatályát veszti. A hatálybalépését követő 6 hónappal veszíti hatályát azonban abban az esetben, ha ezen időpontig nem kerül sor a szóban forgó finanszírozási megállapodás megkötésére.
   6. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2009. július 27-én.

            a Tanács részéről

            az elnök

         C. BILDT

      (1)  HL L 349., 2004.11.25., 63. o.

      (2)  HL L 331., 2005.12.17., 34. o.

      (3)  HL L 85., 2007.3.27., 10. o.

      MELLÉKLET

         A Vegyi Fegyverek Betiltása Szervezete (OPCW) tevékenységeinek a tömegpusztító fegyverek elterjedése elleni EU-stratégia végrehajtásának keretében történő európai uniós támogatása

         I. projekt: Nemzeti végrehajtás, ellenőrzés és egyetemesség

         Célkitűzés:

      A részes államok egyezmény szerinti kötelezettségeik teljesítéséhez szükséges képességeinek a megerősítése, valamint a nem részes államok támogatása abban, hogy jobban megértsék az egyezményhez való csatlakozás és az OPCW tevékenységeiben való fokozottabb részvétel előnyeit.

         Célok:

      —   1. cél

                  —

                  A részes államok előrelépést tegyenek a következők tekintetében:

                              —

                              az egyezmény VII. cikke szerinti nemzeti végrehajtási követelmények teljesítése,

                              —

                              a nyilatkozattételre és az ellenőrzési nyilatkozatokra vonatkozó, az egyezmény VI. cikke szerinti követelmények teljesítése,

                              —

                              az egyezmény IX. cikke szerinti rendkívüli ellenőrzéssel együtt járó eljárások, valamint a vonatkozó kihívások és egyéb kérdések megértése.

            —   2. cél

                  —

                  A nem részes államok OPCW-tevékenységekben való fokozottabb szerepvállalásának, valamint annak biztosítása, hogy jobban megértsék az egyezményt és az abból származó előnyöket.

         Eredmények:

      —   1. eredmény

                  —

                  A nemzeti hatóságok megerősítették a nemzeti végrehajtási jogszabályok kidolgozásához szükséges képességüket.

                  —

                  A vámtisztviselők megerősítették az egyezmény szempontjából releváns vegyi anyagok azonosításához szükséges, valamint azon képességüket, hogy az egyezményben szereplő vegyi anyagok transzferére vonatkozóan pontos adatokat tudjanak továbbítani a nemzeti hatóságoknak.

                  —

                  A nemzeti hatóságok megerősítették a nyilatkozatok – különösen az elektronikus formátumú nyilatkozatok – elkészítésére és időben történő benyújtására vonatkozó képességüket.

                  —

                  A nemzeti hatósági tisztviselők képzésben részesültek, amelynek révén kíséretet tudnak biztosítani az OPCW ellenőrzést végző csoportjainak.

                  —

                  A részes államok pontosabb ismeretekkel rendelkeznek a rendkívüli ellenőrzési mechanizmusról, amely az egyezmény esetleges be nem tartásának tisztázására szolgáló, a részes államok rendelkezésére álló alapvető ellenőrzési eszköz.

                  —

                  A részes államok biztosítékot kapnak arra vonatkozóan, hogy a technikai titkárság készen áll egy rendkívüli ellenőrzés eredményes elvégzésére és az egyezmény ellenőrzési szabályainak hatékony alkalmazására.

            —   2. eredmény

                  —

                  A nem részes államok nagyobb mértékben részt vesznek az OPCW tevékenységeiben, és jobban értik az egyezményhez való csatlakozásból származó előnyöket.

         Tevékenységek:

      Kétoldalú technikai segítségnyújtási látogatások: a részes államok számára a támogatás technikai segítségnyújtási látogatások formájában történik, amelyek megtervezését eseti alapon végzik majd, és amelyek célja, hogy célzott segítséget nyújtsanak a részes államok kérelmeiben szereplő követelmények teljesítéséhez. E támogatás jellegénél fogva kiterjed majd a nemzeti figyelemfelkeltő szakmai találkozók formájában megvalósuló ismeretterjesztő és tájékoztatási erőfeszítésekre, szakosított képzésekre, valamint a nemzeti végrehajtási jogszabályok és az azokhoz kapcsolódó intézkedések megszövegezésére, továbbá a VI. cikkhez kapcsolódó, ipari vonatkozású témák kidolgozásához biztosított segítségnyújtásra.
      Vámtisztviselők képzése az egyezmény szabályainak technikai vonatkozásaival kapcsolatban: a vámtisztviselők már az előző három együttes fellépés keretében is támogatásban részesültek. A vámtisztviselők részére a tapasztalatok alapján nyújtott tanfolyamok célja, hogy javuljon az egyezményben szereplő vegyi anyagok behozatalával és kivitelével kapcsolatos adatok gyűjtése és a nemzeti hatóságok részére való továbbítása. A regionális és szubregionális tanfolyamok keretében gyakorlati bemutatókra, valamint gyakorlatokra is sor kerül majd.
      A részes államok kísérőinek kiképzése: tanfolyamot szerveznek majd annak érdekében is, hogy felhívják a részes államok figyelmét a VI. cikk szerinti ellenőrzések lefolytatásával kapcsolatos jogaikra és kötelezettségeikre. A részes államok kísérőinek tényleges kiképzésére az ellenőrzési szabályokkal, különösen a VI. cikk szerinti ellenőrzések végzésével kapcsolatos releváns tájékoztatás céljából rendezendő szubregionális tanfolyam keretében fog sor kerülni. Ez a tanfolyam a létesítményeknél végrehajtott tényleges gyakorlatokat, valamint szimulációs gyakorlatokat is magában fog foglalni.
      A nemzeti hatóságok képzése az elektronikus nyilatokozattételi eszköz használatával kapcsolatban: a regionális vagy szubregionális szinten megvalósuló képzések és ismeretterjesztő szakmai találkozók a nemzeti hatóságok személyzete számára eszközöket és ismereteket biztosítanak a kettős felhasználású vegyi anyagok gyártásával, feldolgozásával és fogyasztásával kapcsolatos információk gyűjtéséhez, megőrzéséhez és elemzéséhez, így biztosítva, hogy megfelelőbb eszközökkel rendelkezzenek a pontos és időben elkészített nyilatkozatok benyújtására, valamint a potenciális fenyegetések és/vagy proliferációs tevékenységek azonosítására.
      Rendkívüli ellenőrzést célzó terepgyakorlat: a rendkívüli ellenőrzésekre vonatkozó eljárásoknak a részes államok általi jobb megismerése és megértése céljából teljes körű terepgyakorlatra kerül sor. Ez a gyakorlat arra is alkalmat kínál majd, hogy a technikai titkárság tesztelje és javítsa a rendkívüli ellenőrzések megszervezésére vonatkozó készségét és képességeit, valamint hogy felmérje azon problémákat, amelyek – ha nem ismertek vagy ha nem foglalkoznak velük – befolyásolhatják a titkárság azon képességét, hogy egy valódi rendkívüli ellenőrzést eredményesen el tudjon végezni.
      A nem részes államok támogatása: a nem részes államok azon képviselői, akik olyan helyzetben vannak, hogy befolyásolni tudják az egyezményhez történő csatlakozással/az egyezmény megerősítésével kapcsolatos nemzeti intézkedéseket, valamint azok, akik közvetlenül érintettek az egyezmény szempontjából releváns kérdésekben, támogatásban részesülnek annak érdekében, hogy részt vehessenek a nemzetközi együttműködési és segítségnyújtási osztály (ICA) által szervezett különböző programokban. E programok a részes államok nemzeti hatóságai számára, valamint a vámhatóságok számára rendezett regionális szakmai találkozókat is magukban fognak foglalni. Szükség esetén a technikai titkárság külkapcsolati osztályának alkalmazottai is támogatást kapnak az e találkozókon való részvételre, hogy felvehessék a szükséges kapcsolatot a nem részes államok támogatásban részesülő résztvevőivel, és párbeszédet folytathassanak velük. Ezen túlmenően a nem részes államok számára nyújtott támogatás keretében szükség szerint olyan országspecifikus látogatások és intézkedések is szerepelnek a tervben, amelyekben nem részes államok is részt vesznek.

         II. projekt: Nemzetközi együttműködés

         Célkitűzés:

      Az egyezmény által nem tiltott célokat szolgáló vegyi műveletek terén folytatott nemzetközi együttműködés révén a részes államok technológiai kapacitásának megerősítése.

         Célok:

      —   1. cél

                  —

                  A fejlődő vagy átalakuló gazdaságú részes államok vállaljanak szerepet a vegyi anyagok békés felhasználását célzó nemzetközi együttműködési kezdeményezésekben.

                  —

                  A fejlődő vagy átalakuló gazdaságú részes államok biztosítsák, hogy közfinanszírozású laboratóriumaik nagyobb kapacitással rendelkezzenek az egyezménynek a vegyi anyagok békés célú felhasználása terén történő végrehajtására.

            —   2. cél

                  —

                  A fejlődő vagy átalakuló gazdaságú részes államok érjenek el előrehaladást az egyezmény ipari vonatkozású nemzeti végrehajtásának előmozdításában a XI. cikkel összhangban, és a vegyi biztonságtechnikára vonatkozó megközelítések javítása révén.

         Eredmények:

      —   1. eredmény

                  —

                  A fejlődő vagy átalakuló gazdaságú részes államoknak megnőtt a kapacitása a vegyi anyagok békés felhasználását célzó nemzetközi együttműködési kezdeményezésekben való szerepvállalásra.

                  —

                  A fejlődő vagy átalakuló gazdaságú részes államok közfinanszírozású laboratóriumainak megnőtt a technikai alkalmassága arra, hogy az egyezmény nemzeti végrehajtásához kapcsolódóan és a vegyi anyagok békés célú alkalmazásának keretében, modern analitikai módszereket – különösen a gázkromatográfiát (GC) és a gázkromatográfiával kombinált tömegspektrometriát (GC-MS) – alkalmazva vegyi anyagokat elemezzenek.

            —   2. eredmény

                  —

                  A fejlődő vagy átalakuló gazdaságú részes államoknak megnőtt a kapacitása a vegyi anyagok békés felhasználását célzó nemzetközi együttműködési kezdeményezésekben való szerepvállalásra.

                  —

                  A kis- és középvállalkozások személyzete, az ipari szövetségek képviselői és a fejlődő vagy átalakuló gazdaságú részes államok nemzeti hatóságai/kormányzati intézményei magasabb szintű kompetenciával és ismeretekkel rendelkeznek a vegyi anyagokkal foglalkozó kis- és középvállalkozásoknak a vegyi biztonságtechnikára vonatkozó gyakorlata tekintetében.

         Tevékenységek:

      Az elemző képességek fejlesztését szolgáló tanfolyam: a kéthetes tanfolyam során a résztvevők a gázkromatográfiával és a gázkromatográfiával kombinált tömegspektrometriával kapcsolatos elméleti képzésben részesülnek, és azzal kapcsolatos gyakorlati tapasztalatokat szereznek; a képzés kiterjed a hardvereszközökre, a rendszerérvényesítésre és -optimalizálásra, valamint a problémamegoldásra. A tanfolyam során hangsúlyt fektetnek továbbá a környezeti minták elkészítésére, valamint az egyezményhez kapcsolódó vegyi anyagok tekintetében az ilyen minták gázkromatográfiával és gázkromatográfiával kombinált tömegspektrometriával történő elemzésére. A résztvevők ezenfelül intenzív gyakorlati képzést kapnak a gázkromatográfia esetében elemszelektív detektorokkal, a gázkromatográfiával kombinált tömegspektrometria esetében pedig elektronütközéses és kémiai ionizációs módban elemzendő különböző mintamátrixok elkészítése terén, továbbá számos kivonatolási, tisztázási és derivációs eljárással is megismertetik őket. A tanfolyam megvalósítására a VERIFIN/TU Delft vagy más hasonlóan elismert, átlátható eljárással kiválasztott intézmények támogatásával kerül sor.
      Az iparág tájékoztatása – a CWC-vel és a vegyi biztonságtechnikával foglalkozó szakmai találkozó: a találkozó alkalmával bemutatják az egyezményt, valamint beszámolnak az annak alapján végrehajtott nemzetközi együttműködési programokról. Ezen túlmenően a találkozó során megvitatják többek között a legjobb ipari gyakorlatokat és a vegyi biztonságtechnikára vonatkozó koncepció elemeit. Ezenfelül a szakmai találkozón áttekintik a folyamatok veszélyelemzését (PHA), a működőképesség és veszélyelemzést (HAZOP), az emberi tényezőre vonatkozó elveket, a változáskezelést és a biztonsági kultúrában való alkalmazotti részvételt.

         III. projekt: Szeminárium – Az OPCW hozzájárulása a nemzetközi biztonsági dimenzióhoz és kihívásokhoz

         Célkitűzés:

      Az egyezmény hatékony végrehajtásának támogatása, valamint az egyezmény által a nemzetközi békéhez és biztonsághoz nyújtott globális hozzájárulás jobb megismertetésének biztosítása.

         Célok:

                  —

                  1. cél: Az egyezmény által a nemzetközi biztonsági struktúra tekintetében betöltött szerep átfogó áttekintésének biztosítása.

                  —

                  2. cél: Az egyezmény nemzeti, regionális és nemzetközi szintű főbb érdekelt felei figyelmének felkeltése az egyezmény rendelkezéseire és a végrehajtási stratégiákra.

                  —

                  3. cél: A hálózatépítés, a szinergiák, valamint az ügynökségek közötti, a nemzetközi biztonságra vonatkozó egyéb együttműködési megközelítések előmozdítása.

         Eredmények:

                  —

                  1. eredmény: Az érdekelt felek jobban tudatában vannak az egyezmény jelentőségének, és növelik az OPCW munkájához – többek között világszintű programjához és tevékenységeihez – nyújtott támogatásukat.

                  —

                  2. eredmény: Az érdekelt felek jobban tisztában vannak az egyezménnyel és a végrehajtására vonatkozó innovatív stratégiákkal.

                  —

                  3. eredmény: A nem részes államok megerősítették az OPCW-vel folytatott párbeszédet és együttműködést, ezáltal is előmozdítva az egyezményhez való csatlakozásra irányuló erőfeszítéseiket.

                  —

                  4. eredmény: A vegyipar javítja az egyezmény végrehajtására irányuló közös kezdeményezések tekintetében az összehangolási képességét.

         Tevékenység:

      Szeminárium: A szemináriumra Hágában vagy valamely érdekelt részes államban fog sor kerülni. A szemináriumon a technikai titkárság személyzete, valamint az egyéb kormányközi szervezetek, a részes államok, a vegyipar és a tudományos élet képviselői beszámolót tartanak az egyezményhez kapcsolódó releváns témákról. A találkozó egyben arra is alkalmat kínál majd, hogy a technikai titkárság kétoldalú konzultációkat folytasson a részt vevő kormányközi szervezetekkel és a nem részes államokkal. A szeminárium megrendezésére a vendéglátó országgal és bármely érdekelt (és releváns) szervezettel partnerségben vagy annak támogatásával kerül sor.

         IV. projekt: A Végrehajtó Tanács képviselőinek látogatása a vegyi fegyverek megsemmisítésére szolgáló létesítményekben

         Célkitűzés:

      A vegyifegyver-állományok és a vegyi fegyvereket előállító létesítmények felszámolásának előmozdítása az egyezményben előírt ellenőrzési intézkedésekre is figyelemmel.

         Célok:

                  —

                  1. cél: Annak elérése, hogy a részes államok képesek legyenek nyomon követni a vegyifegyver-állományok teljes megsemmisítése szempontjából elért eredményeket, valamint hogy a megsemmisítés korai szakaszban történő megvalósítása érdekében azonosítani és kezelni tudják a problémákat.

                  —

                  2. cél: Annak elérése, hogy a részes államok biztosabbak lehessenek abban, hogy a vegyifegyver-állományok teljes megsemmisítése érdekében kézzelfogható, konkrét lépések történnek.

         Eredmények:

                  —

                  1. eredmény: A részes államok jobban tisztában vannak a vegyi fegyverek megsemmisítéséhez kapcsolódó problémákkal és technikai nehézségekkel.

                  —

                  2. cél: A részes államok már biztosabb ismeretekkel rendelkeznek arról, hogy a vegyifegyver-állományok teljes megsemmisítése érdekében kézzelfogható, konkrét lépések történnek.

         Tevékenység:

      A vegyi fegyverek megsemmisítésére szolgáló létesítményekben tett látogatások: Ez idáig három ilyen látogatásra került sor: 2007 októberében az amerikai egyesült államokbeli annistoni, 2008 szeptemberében az orosz föderációbeli scsucsjei, 2009 júniusában pedig a szintén az amerikai egyesült államokbeli puebloi és umatillai vegyifegyver-megsemmisítő létesítményben. Az eddigi két látogatás értékesnek bizonyult a tekintetben, hogy megválaszolta a fegyvereket birtokló részes államoknak a vegyi fegyvereik megsemmisítésére vonatkozó kötelezettségeik jóváhagyott meghosszabbított határidőn belüli teljesítésére vonatkozó programjaival kapcsolatos kérdéseket vagy aggályokat. Következésképpen – és a konferencia döntésével összhangban – egyértelmű, hogy a 2012-ig hátralévő években folytatódni fognak a két vegyi fegyvereket birtokló részes állam működő, valamint jelenleg épülő vegyifegyver-megsemmisítő létesítményeiben tett látogatások.

         V. projekt: A tudományos tanácsadó testület második ülése

         Célkitűzés:

      Annak lehetővé tétele, hogy a részes államok konferenciája, a Végrehajtó Tanács, illetve a részes államok jobban figyelembe tudják venni a tudomány és a technológia terén elért eredményeket, valamint ezek hatását az egyezmény végrehajtására.

         Cél:

      Annak lehetővé tétele, hogy a főigazgató az egyezmény szempontjából releváns tudományos és technológiai területeken szaktanácsadással tudja segíteni az OPCW döntéshozó szerveit és a részes államokat.

         Eredmények:

                  —

                  1. eredmény: A részes államok az egyezmény szempontjából releváns tudományos és technológiai területekhez kapcsolódóan tanácsokat és javaslatokat kapnak.

                  —

                  2. eredmény: A részes államok az egyezmény szempontjából releváns tudományos és technológiai területekkel kapcsolatosan naprakész és részletesebb tájékoztatást kapnak.

         Tevékenység:

      Tudományos tanácsadó testület: 2009 őszén Hágában kerül majd megrendezésre a tudományos tanácsadó testület második ülése. A három napig tartó üléssorozat során a tudományos tanácsadó testület tovább foglalkozik majd a tudomány és a technológia terén elért eredményekkel, valamint ezek lehetséges hatásával az egyezmény végrehajtására. Az ülésen továbbá megvizsgálják majd a mintavételezéssel és elemzéssel foglalkozó ideiglenes munkacsoport által még a tudományos tanácsadó testület második ülése előtt megtartott találkozón készítendő jelentést. Az ideiglenes munkacsoport az alábbi területekhez kapcsolódó kérdésekkel foglalkozik: a helyszíni és a nem helyszíni analízisek új és kiegészítő technikái, valamint a helyszíni és a nem helyszíni toxikológiai analízisek (ricin és saxitoxin).

         VI. projekt: Szeminárium – Az OPCW által a biztonság terén és a tömegpusztító fegyverek elterjedése elleni küzdelem területén nyújtott hozzájárulás

         Célkitűzés:

      A tömegpusztító fegyverek – különösen a vegyi fegyverek – elterjedése elleni küzdelmet célzó globális erőfeszítések támogatása.

         Célok:

                  —

                  1. cél: Annak elérése, hogy az egyezmény végrehajtásában érintett nemzeti hatóságok és egyéb érdekelt felek megerősítsék a vegyi fegyverek elterjedésének és a vegyi anyagok terrortámadások során történő alkalmazásának megakadályozásához szükséges képességeiket.

                  —

                  2. cél: A részes államok által a vegyi fegyverek elterjedése és a terrorizmus elleni küzdelem terén végzett konkrét tevékenységek támogatására szolgáló többszereplős együttműködési fórum létrehozása.

         Eredmények:

                  —

                  1. eredmény: Az egyezmény érdekelt felei jobban tisztában vannak a tömegpusztító fegyverek elterjedésének veszélyével, valamint azokkal a kihívásokkal, amelyeket a vegyi fegyverek és a mérgező vegyi anyagok terrortámadások során való alkalmazása jelent.

                  —

                  2. eredmény: A részes államok felkészültebbek a mérgező vegyi anyagok különböző helyzetekben történő alkalmazásával elkövetett terrortámadások veszélyeinek kezelésére.

                  —

                  3. eredmény: A nemzeti hatóságok és a megfelelő nemzeti és nemzetközi partnerek, a vegyipar, a tudományos élet képviselői és az OPCW képesek arra, hogy az egyezmény teljes körű és hatékony végrehajtását jelentő közös cél irányában javítsák a szinergiákat és erősítsék tovább a meglévő kapcsolatokat.

                  —

                  4. eredmény: A fejlődő vagy átalakuló gazdaságú részes államok részt vesznek az ellenőrzéssel és egyéb végrehajtási intézkedésekkel kapcsolatos ismeret- és tapasztalatcserében, valamint az egyezmény ellenőrzési szabályai és a vegyi fegyverekkel szembeni védelem tekintetében történt legutóbbi fejleményekről több ismerettel rendelkeznek.

         Tevékenység:

      Szeminárium: A szeminárium során a technikai titkárság beszámolót tart majd az egyezmény végrehajtásához, valamint az egyezmény által a biztonsághoz és a tömegpusztító fegyverek elterjedése elleni küzdelemhez nyújtott hozzájáruláshoz kapcsolódó különböző kérdésekről. Emellett a szeminárium keretében az egyezményben érdekelt különféle felek előadásokat tartanak a vegyi fegyverek elterjedéséhez és a mérgező vegyi anyagok terrortámadások során való alkalmazásához kapcsolódó kockázatok releváns szempontjairól, valamint ebben a témában szakmai tapasztalatcserékre is sor kerül majd. Ezen túlmenően a szeminárium alkalmat kínál az OPCW által a biztonsághoz és a tömegpusztító fegyverek elterjedése elleni küzdelemhez nyújtott hozzájárulással kapcsolatos kérdések és válaszok megvitatására.

         VII. projekt: A részes államok felkészültsége a vegyi anyagokkal elkövetett támadások megelőzésére és az azokra történő reagálásra

         Célkitűzés:

      A részes államok nemzeti kapacitásainak fejlesztéséhez való hozzájárulás, amelynek célja a vegyi anyagokkal elkövetett terrortámadások kockázatának csökkentése, valamint ezen államok reagálásának javítása a vegyi anyagok alkalmazása vagy az azzal való fenyegetés esetén hozzájuk beérkező segítségnyújtási kérelmekre.

         Célok:

      —   1. cél: Annak elérése, hogy a fejlődő vagy átalakuló gazdaságú részes államok megerősítsék a következőkre vonatkozó képességeiket:

                  —

                  a terroristák vegyi létesítmények elleni terrortámadáshoz felhasználható anyagokhoz, felszerelésekhez és ismeretekhez való esetleges hozzáférése kockázatának csökkentése,

                  —

                  a vegyi létesítmények elleni terrortámadásokra való reagálásra vonatkozó meglévő tervek, szakpolitikák és eljárások megfelelőségének értékelése,

                  —

                  a vegyi anyagokkal elkövetett terrortámadásokra való reagálás,

                  —

                  döntéshozatali folyamataik gyakorlása, a vegyi létesítmények elleni terrortámadások esetén a nemzeti és nemzetközi partnerekkel folytatott információcserét és az intézkedések velük való összehangolását is beleértve,

                  —

                  a célcsoportok között egy olyan együttműködési fórum létrehozására irányuló munka megkezdése, amelyet mérgező vegyi anyagok kibocsátásával járó terrortámadásokra való reagáláskor használnának.

            —   2. cél

                  —

                  Annak elérése, hogy a részes államok fokozottabban tudatában legyenek annak, milyen fontos a védelmi célokhoz kapcsolódó nemzeti programokra vonatkozó nyilatkozatok időben és hiánytalanul történő benyújtása.

                  —

                  Annak elérése, hogy a részes államok hozzájáruljanak az OPCW-nek a segítségnyújtási kérelmekkel kapcsolatos reagálási készségéhez.

                  —

                  A regionális vagy szubregionális részes államok ösztönzése arra, hogy a kapcsolatok bővítésével hozzanak létre regionális hálózatokat annak érdekében, hogy javítsák a vegyi fegyverekkel kapcsolatos veszélyhelyzetekben válaszlépéseik összehangolását.

         Eredmények:

      —   1. eredmény: A fejlődő vagy átalakuló gazdaságú részes államok fokozottabban tudatában vannak a következőknek:

                  —

                  a mérgező vegyi anyagok terroristák általi alkalmazása és/vagy a vegyi létesítmények védelme és biztonsága,

                  —

                  a vegyi fegyverekkel kapcsolatos – terrortámadással összefüggő – veszélyhelyzetekben folytatandó együttműködés előmozdításának szükségessége.

            —   2. eredmény: A fejlődő vagy átalakuló gazdaságú részes államok megerősített kapacitással rendelkeznek a következők tekintetében:

                  —

                  a terroristák vegyi létesítmények elleni terrortámadáshoz felhasználható anyagokhoz, felszerelésekhez és ismeretekhez való esetleges hozzáférése kockázatának csökkentése,

                  —

                  mérgező vegyi anyagokkal elkövetett terrortámadásokra való reagálás,

                  —

                  a vegyi létesítmények elleni terrortámadások esetén a nemzeti és nemzetközi partnerekkel folytatott információcsere és az intézkedések velük való összehangolása.

            —   3. eredmény: A részes államok tisztában vannak a védelmi célokhoz kapcsolódó nemzeti programokra vonatkozó nyilatkozatok időben és hiánytalanul történő benyújtásának jelentőségével.

      —   4. eredmény: A részes államok több segítséget tudnak felajánlani az OPCW számára a hozzá beérkező segítségnyújtási kérelmekre való reagáláshoz.

      —   5. eredmény: A részes államok olyan kapcsolatokat alakítottak ki, amelyek eredményeként a jövőben létrejöhet a vegyi fegyverekkel kapcsolatos veszélyhelyzetekre való reagálást célzó, regionális szintű együttműködés.

         Tevékenységek:

      Szimulációs gyakorlat: E tevékenység célja, hogy fejlessze a részes államok képességeit a vegyi fegyverek terrorista célokra való megszerzése, illetve felhasználása veszélyének csökkentésére. Ez magában foglalja a terroristák vegyi fegyverek kifejlesztéséhez és előállításához felhasználható anyagokhoz, felszerelésekhez és ismeretekhez való esetleges hozzáférésének megakadályozását. A szimulációs gyakorlat tekintetében részletes koncepció kerül kidolgozásra. A gyakorlat alapforgatókönyvét a vegyi létesítmények elleni, mérgező vegyi anyagok kibocsátásával járó terrortámadás jelenti majd. A szimulációs gyakorlat során a kormányközi döntéshozatalt, valamint a megfelelő nemzeti és nemzetközi szervezetek közötti információcserét és segítségnyújtást vizsgálják majd. A szimulációs gyakorlat – a technikai titkárság és a részes államok által kidolgozott modul alapján – a jövőben más régiókban is megrendezésre fog kerülni. A gyakorlatban a nemzetközi együttműködési és segítségnyújtási osztály, az ellenőrzési osztály és a nyomozati osztály kapcsolódó részlegei is részt vesznek. A szimulációs gyakorlatot a különleges projektek hivatala szervezi.
      Regionális szakmai találkozó: A regionális szakmai találkozó célja, hogy előmozdítsa számos – a segítségnyújtással és védelemmel kapcsolatos – kérdés megvitatását és elemzését, különös hangsúlyt helyezve az olyan területekre, mint a részes államoknak az egyezmény X. cikke szerinti jogai és kötelezettségei, a védelmi programokra vonatkozó nyilatkozatok benyújtása, a X. cikk hiányosságainak és problémás területeinek az elemzése, valamint a régióban folyó segítségnyújtási és védelmi tevékenységek áttekintése. A részes államok beszámolókat tartanak majd, hogy megosszák egymással tapasztalataikat és a tanulságokat.

         VIII. projekt: Afrika-program

         Célkitűzés:

      Az egyezmény szerinti kötelezettségek teljesítésére vonatkozó részes állami képességek megerősítése, valamint a nem részes államok támogatása abban, hogy jobban megértsék az egyezményhez való csatlakozás és az OPCW tevékenységeiben való fokozottabb részvétel előnyeit.

         Célok:

      —   1. cél: Az afrikai részes államok által a következők tekintetében elérendő eredmények:

                  —

                  Az egyezmény VII. cikke szerinti nemzeti végrehajtási követelmények teljesítése.

                  —

                  A nyilatkozattételre és az ellenőrző nyilatkozatokra vonatkozó, az egyezmény VI. cikke szerinti követelmények teljesítése.

            —   2. cél

                  —

                  Az afrikai részes államok által a következő tekintetében elérendő eredmények: az egyezmény felvétele a Kofi Annan Nemzetközi Békefenntartó Képzési Központ (KAIPTC) tantervébe.

            —   3. cél

                  —

                  A nem részes államok OPCW-tevékenységekben való fokozottabb szerepvállalásának, valamint annak biztosítása, hogy jobban tisztában legyenek az egyezménnyel és az abból származó előnyökkel.

            —   4. cél

                  —

                  A fejlődő vagy átalakuló gazdaságú afrikai részes államok szerepvállalása a vegyi anyagok békés felhasználását célzó nemzetközi együttműködési kezdeményezésekben.

                  —

                  A fejlődő vagy átalakuló gazdaságú afrikai részes államok biztosítsák, hogy közfinanszírozású laboratóriumaik nagyobb kapacitással rendelkezzenek az egyezménynek a vegyi anyagok békés célú felhasználása terén történő végrehajtására.

            —   5. cél

                  —

                  Annak elérése, hogy az afrikai részes államok fokozottabban tudatában legyenek annak, milyen fontos a védelmi célokhoz kapcsolódó nemzeti programokra vonatkozó nyilatkozatok időben és hiánytalanul történő benyújtása.

                  —

                  Annak elérése, hogy az afrikai részes államok hozzájáruljanak az OPCW-nek a segítségnyújtási kérelmekkel kapcsolatos reagálási készségéhez.

                  —

                  A regionális vagy szubregionális afrikai részes államok ösztönzése arra, hogy a kapcsolatok bővítésével hozzanak létre regionális hálózatokat annak érdekében, hogy javítsák a vegyi fegyverekkel kapcsolatos veszélyhelyzetekben válaszlépéseik összehangolását.

         Eredmények:

      —   1. eredmény

                  —

                  A nemzeti hatóságok megerősítették a nemzeti végrehajtási jogszabályok kidolgozásához szükséges képességüket.

                  —

                  A vámtisztviselők megerősítették az egyezmény szempontjából releváns vegyi anyagok azonosításához szükséges képességüket, valamint azon kapacitásukat, hogy az egyezményben szereplő vegyi anyagok transzferére vonatkozóan pontos adatokkal tudjanak szolgálni a nemzeti hatóságok számára.

                  —

                  A nemzeti hatóságok megerősítették a nyilatkozatok – különösen az elektronikus formátumú nyilatkozatok – elkészítésére és időben történő benyújtására vonatkozó képességüket.

                  —

                  A nemzeti hatósági tisztviselők képzésben részesültek, amelynek révén kíséretet tudnak biztosítani az OPCW ellenőrzést végző csoportjainak.

            —   2. eredmény

                  —

                  A KAIPTC személyzete és a központ programjainak résztvevői alaposabb ismeretekkel rendelkeznek az egyezményről.

            —   3. eredmény

                  —

                  A nem részes államok nagyobb mértékben részt vesznek az OPCW tevékenységeiben, és jobban értik az egyezményhez való csatlakozásból származó előnyöket.

            —   4. eredmény

                  —

                  A fejlődő vagy átalakuló gazdaságú afrikai részes államok fokozott kapacitással rendelkeznek a vegyi anyagok békés felhasználását célzó nemzetközi együttműködési kezdeményezésekben való szerepvállalásra.

                  —

                  A fejlődő vagy átalakuló gazdaságú részes államok közfinanszírozású laboratóriumainak megnőtt a technikai alkalmassága arra, hogy az egyezmény nemzeti végrehajtásához kapcsolódóan és a vegyi anyagok békés célú alkalmazásának keretében, modern analitikai módszereket – különösen a gázkromatográfiát (GC) és a gázkromatográfiával kombinált tömegspektrometriát (GC-MS) – alkalmazva vegyi anyagokat elemezzenek.

                  —

                  A fejlődő vagy átalakuló gazdaságú afrikai részes államok fokozott kapacitással rendelkeznek a vegyi anyagok békés felhasználását célzó nemzetközi együttműködési kezdeményezésekben való szerepvállalásra.

                  —

                  A kis- és középvállalkozások személyzete, az ipari szövetségek képviselői és a fejlődő vagy átalakuló gazdaságú afrikai részes államok nemzeti hatóságai/kormányzati intézményei magasabb szintű kompetenciával és ismeretekkel rendelkeznek a vegyi anyagokkal foglalkozó kis- és középvállalkozásoknak a vegyi biztonságtechnikára vonatkozó gyakorlata tekintetében.

            —   5. eredmény

                  —

                  Az afrikai részes államok tisztában vannak a védelmi célokhoz kapcsolódó nemzeti programokra vonatkozó nyilatkozatok időben és hiánytalanul történő benyújtásának jelentőségével.

                  —

                  Az afrikai részes államok több segítséget tudnak felajánlani az OPCW számára a hozzá beérkező segítségnyújtási kérelmekre való reagáláshoz.

                  —

                  Az afrikai részes államok olyan kapcsolatokat alakítottak ki, amelyek eredményeként a jövőben létrejöhet a vegyi fegyverekkel kapcsolatos veszélyhelyzetekre való reagálást célzó, regionális szintű együttműködés.

         Tevékenységek:

      Kétoldalú technikai segítségnyújtási látogatások: az afrikai részes államok számára a támogatás technikai segítségnyújtási látogatások formájában történik, amelyek megtervezését eseti alapon végzik majd, és amelyek célja, hogy célzott segítséget nyújtsanak az afrikai részes államok kérelmeiben szereplő követelmények teljesítéséhez. E támogatás jellegénél fogva kiterjed majd nemzeti figyelemfelkeltő szakmai találkozók formájában megvalósuló ismeretterjesztő és tájékoztatási erőfeszítésekre, szakosított képzésekre, valamint a nemzeti végrehajtási jogszabályok és az azokhoz kapcsolódó intézkedések megszövegezésére, továbbá a VI. cikkhez kapcsolódó, ipari vonatkozású témák kidolgozásához biztosított segítségnyújtásra.
      Tájékoztatási tevékenység – tudományos és képzési intézet – Kofi Annan Központ: Az OPCW személyzete látogatást fog tenni a Kofi Annan Nemzetközi Békefenntartó Képzési Központban (KAIPTC), hogy előadást tartson az egyezmény különböző szempontjairól. Mivel a KAIPTC képzési programok széles körét kínálja a katonai, valamint a polgári szolgálatot teljesítő olyan tisztviselők számára, akik a kormányok szintjén várhatóan politikaformáló szerepet fognak betölteni, a technikai titkárság e tájékoztató tevékenységének célja, hogy előmozdítsa az egyezmény felvételét a KAIPTC képzési tantervébe.
      A vámtisztviselők képzése az egyezmény transzferre vonatkozó szabályainak technikai vonatkozásaival kapcsolatban: a vámtisztviselők az előző három együttes fellépés keretében is támogatásban részesültek. A vámtisztviselők részére a tapasztalatok alapján nyújtott tanfolyamok célja, hogy javuljon az egyezményben szereplő vegyi anyagok behozatalával és kivitelével kapcsolatos adatok gyűjtése és a nemzeti hatóságok részére való továbbítása. A regionális és szubregionális tanfolyamok keretében gyakorlati bemutatókra, valamint gyakorlatokra is sor kerül majd.
      A nem részes államok támogatása: a nem részes afrikai államok azon képviselői, akik abban a helyzetben vannak, hogy befolyásolni tudják az egyezményhez történő csatlakozás/az egyezmény megerősítése kérdésének megítélését, valamint azok, akik közvetlenül érintettek az egyezmény szempontjából releváns – köztük vámügyi – kérdésekben, támogatásban részesülnek annak érdekében, hogy részt vehessenek a nemzetközi együttműködési hivatal által szervezett különböző programokban. E programok a részes államok nemzeti hatóságai számára, valamint a vámhatóságok számára rendezett regionális szakmai találkozókat is magukban fognak foglalni. Szükség esetén a technikai titkárság külkapcsolati osztályának alkalmazottai is támogatást kapnak az e találkozókon való részvételre, hogy felvehessék a szükséges kapcsolatot a nem részes államok támogatásban részesülő résztvevőivel, és párbeszédet folytathassanak velük.
      Az elemző képességek fejlesztését szolgáló tanfolyam: a kéthetes tanfolyam során az afrikai államokból érkező résztvevők a gázkromatográfiával és a gázkromatográfiával kombinált tömegspektrometriával kapcsolatos elméleti képzésben részesülnek, és azzal kapcsolatos gyakorlati tapasztalatokat szereznek; a képzés kiterjed a hardvereszközökre, a rendszerérvényesítésre és -optimalizálásra, valamint a problémamegoldásra. A tanfolyam során hangsúlyt fektetnek továbbá a környezeti minták elkészítésére, valamint az egyezményhez kapcsolódó vegyi anyagok tekintetében az ilyen minták gázkromatográfiával és gázkromatográfiával kombinált tömegspektrometriával történő elemzésére. A résztvevők ezenfelül intenzív gyakorlati képzést kapnak a gázkromatográfia esetében elemszelektív detektorokkal, a gázkromatográfiával kombinált tömegspektrometria esetében pedig elektronütközéses és kémiai ionizációs módban elemzendő különböző mintamátrixok elkészítése terén, továbbá számos kivonatolási, tisztázási és derivációs eljárással is megismertetik őket. A tanfolyam megvalósítására a VERIFIN/TU Delft vagy más hasonlóan elismert, átlátható eljárással kiválasztott intézmények támogatásával kerül sor.
      Az iparág tájékoztatatása – a CWC-vel és a vegyi biztonságtechnikával foglalkozó szakmai találkozó: a találkozó alkalmával bemutatják az egyezményt, valamint beszámolnak az annak alapján végrehajtott nemzetközi együttműködési programokról. Ezen túlmenően a találkozó során megvitatják többek között a legjobb ipari gyakorlatokat és a vegyi biztonságtechnikára vonatkozó koncepció elemeit. Ezenfelül a szakmai találkozó áttekinti a folyamatok veszélyelemzését (PHA), a működőképesség és veszélyelemzést (HAZOP), az emberi tényezőre vonatkozó elveket, a változáskezelést és a biztonsági kultúrában való alkalmazotti részvételt.
      A X. cikkel, valamint a segítségnyújtás és veszélyhelyzeti reagálás terén folytatott regionális együttműködés kérdéseivel foglalkozó regionális szakmai találkozó: a regionális szakmai találkozó célja, hogy előmozdítsa számos – a segítségnyújtással és védelemmel kapcsolatos – kérdés megvitatását és elemzését, különös hangsúlyt helyezve az olyan területekre, mint a részes államoknak az egyezmény X. cikke szerinti jogai és kötelezettségei, a védelmi programokra vonatkozó nyilatkozatok benyújtása, a X. cikk hiányosságainak és problémás területeinek elemzése, valamint a régióban folyó segítségnyújtási és védelmi tevékenységek áttekintése. Az afrikai részes államok beszámolókat tartanak majd, hogy megosszák egymással tapasztalataikat és a tanulságokat.


title: Az Európai Parlament (EU) 2015/1632 határozata (2015. április 29.) a nyolcadik, kilencedik és tizedik Európai Fejlesztési Alap 2013-as pénzügyi évre vonatkozó elszámolásainak lezárásáról

text:
               2015.9.30.

               HU

               Az Európai Unió Hivatalos Lapja

               L 255/153

      AZ EURÓPAI PARLAMENT (EU) 2015/1632 HATÁROZATA
      (2015. április 29.)
      a nyolcadik, kilencedik és tizedik Európai Fejlesztési Alap 2013-as pénzügyi évre vonatkozó elszámolásainak lezárásáról
      AZ EURÓPAI PARLAMENT,

                  —

                  tekintettel a nyolcadik, kilencedik és tizedik Európai Fejlesztési Alap 2013-as pénzügyi évre vonatkozó pénzügyi kimutatásaira, valamint bevételi és kiadási kimutatásaira (COM(2014)487 – C8-0146/2014),

                  —

                  tekintettel a nyolcadik, kilencedik és tizedik Európai Fejlesztési Alap 2013. évi pénzgazdálkodásáról szóló, 2014. április 14-i éves bizottsági jelentésére,

                  —

                  tekintettel az Európai Fejlesztési Alapokkal kapcsolatos pénzügyi információkra (COM(2014)350),

                  —

                  tekintettel a Számvevőszéknek a nyolcadik, kilencedik és tizedik Európai Fejlesztési Alap által támogatott tevékenységekről szóló, a 2013-as pénzügyi évre vonatkozó éves jelentésére, a Bizottság válaszaival együtt (1),

                  —

                  tekintettel a Számvevőszéknek a 2013-as pénzügyi év tekintetében az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti nyilatkozatára (2),

                  —

                  tekintettel az Európai Fejlesztési Alap 2013-as pénzügyi évre vonatkozó tevékenységeinek végrehajtására vonatkozóan a Bizottságnak adandó mentesítésről szóló, 2015. február 17-i tanácsi ajánlásokra (05135/2015 – C8-0050/2015, 05136/2015 – C8-0051/2015, 05138/2015 – C8-0052/2015),

                  —

                  tekintettel a Bizottság által a 2012. évi mentesítés nyomon követéséről készített jelentésre (COM(2014)607) és az ezt kísérő bizottsági szolgálati munkadokumentumokra (SWD(2014)285 és SWD(2014)286),

                  —

                  tekintettel az egyrészről az afrikai, karib-tengeri és csendes-óceáni államok (AKCS), másrészről az Európai Közösség és tagállamai közötti, 2000. június 23-án Coutonouban aláírt (3) és 2010. június 22-én Ouagadougouban (Burkina Faso) módosított partnerségi megállapodásra (4),

                  —

                  tekintettel az Európai Közösség és a tengerentúli országok és területek társulásáról szóló 2001. november 27-i 2001/822/EK tanácsi határozatra („tengerentúli társulási határozat”) (5),

                  —

                  tekintettel a negyedik AKCS–EK egyezmény második pénzügyi jegyzőkönyve keretében nyújtott közösségi támogatás finanszírozásáról és igazgatásáról szóló, a tagállamok kormányainak a Tanács keretében ülésező képviselői között 1995. december 20-án létrejött belső megállapodás (6) 33. cikkére,

                  —

                  tekintettel a 2000. június 23-án Cotonouban (Benin) aláírt, az afrikai, karibi és csendes-óceáni államok, illetve az Európai Közösség és tagállamai között létrejött partnerségi megállapodás pénzügyi jegyzőkönyvén alapuló közösségi támogatás finanszírozásáról és igazgatásáról, illetve az EK-Szerződés negyedik részében foglalt tengerentúli országok és területek számára nyújtott támogatás elosztásáról a tagállamok kormányainak a Tanács keretében ülésező képviselői között 2000. szeptember 18-án létrejött belső megállapodás (7) 32. cikkére,

                  —

                  tekintettel a tagállamok kormányainak a Tanács keretében ülésező képviselői között az AKCS–EK partnerségi megállapodással összhangban a 2008–2013 közötti időszakra vonatkozó többéves pénzügyi keret értelmében nyújtandó közösségi támogatás finanszírozásáról és az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló, 2006. július 17-i belső megállapodás (8) 11. cikkére,

                  —

                  tekintettel az Európai Unió működéséről szóló szerződés 319. cikkére,

                  —

                  tekintettel a negyedik AKCS–EU egyezmény értelmében folytatott fejlesztési finanszírozási együttműködésre vonatkozó, 1998. június 16-i pénzügyi szabályzat (9) 74. cikkére,

                  —

                  tekintettel a kilencedik Európai Fejlesztési Alapra vonatkozó, 2003. március 27-i pénzügyi szabályzat (10) 119. cikkére,

                  —

                  tekintettel a 10. Európai Fejlesztési Alapra alkalmazandó pénzügyi szabályzatról szóló, 2008. február 18-i 215/2008/EK tanácsi rendelet (11) 142. cikkére,

                  —

                  tekintettel eljárási szabályzata 93. cikkére és 94. cikke harmadik francia bekezdésére, valamint V. mellékletére,

                  —

                  tekintettel a Költségvetési Ellenőrző Bizottság jelentésére és a Fejlesztési Bizottság véleményére (A8-0102/2015),

         1.

            megállapítja, hogy a nyolcadik, kilencedik és tizedik Európai Fejlesztési Alap végleges éves beszámolója megfelel a Számvevőszék éves jelentésében lévő 2. táblázatban szereplő adatoknak;

         2.

            jóváhagyja a nyolcadik, kilencedik és tizedik Európai Fejlesztési Alap 2013-as pénzügyi évre vonatkozó elszámolásának lezárását;

         3.

            utasítja elnökét, hogy továbbítsa ezt a határozatot a Tanácsnak, a Bizottságnak, az Európai Unió Bíróságának, a Számvevőszéknek és az Európai Beruházási Banknak és gondoskodjon annak az Európai Unió Hivatalos Lapjában (L sorozat) való közzétételéről.

               az elnök

            Martin SCHULZ

               a főtitkár

            Klaus WELLE

         (1)  HL C 398., 2014.11.12., 1. o.

         (2)  HL C 401., 2014.11.13., 264. o.

         (3)  HL L 317., 2000.12.15., 3. o.

         (4)  HL L 287., 2010.11.4., 3. o.

         (5)  HL L 314., 2001.11.30., 1. o. és HL L 324., 2001.12.7., 1. o.

         (6)  HL L 156., 1998.5.29., 108. o.

         (7)  HL L 317., 2000.12.15., 355. o.

         (8)  HL L 247., 2006.9.9., 32. o.

         (9)  HL L 191., 1998.7.7., 53. o.

         (10)  HL L 83., 2003.4.1., 1. o.

         (11)  HL L 78., 2008.3.19., 1. o.


title: A Tanács határozata (1998. augusztus 10.) a Tanács által az Európai Unióról szóló szerződés J.2. cikke alapján meghatározott, az egykori Jugoszláviába irányuló fegyverkivitelről szóló 96/184/KKBP közös álláspont módosításáról

text:
Fontos jogi nyilatkozat

|

31998D0498

Hivatalos Lap L 225 , 12/08/1998 o. 0001 - 0001

		A Tanács határozata(1998. augusztus 10.)a Tanács által az Európai Unióról szóló szerződés J.2. cikke alapján meghatározott, az egykori Jugoszláviába irányuló fegyverkivitelről szóló 96/184/KKBP közös álláspont módosításáról(98/498/KKBP)AZ EURÓPAI UNIÓ TANÁCSA,tekintettel az Európai Unióról szóló szerződésre, és különösen annak J.2. cikkére,tekintettel a Tanács által az Európai Unióról szóló szerződés J.2. cikke alapján meghatározott, az egykori Jugoszláviába irányuló fegyverkivitelről szóló, 1996. február 26-i 96/184/KKBP közös álláspontra [1],mivel a Tanács arra a következtetésre jutott, hogy a szlovéniai fejlemények, és különösen fegyverkivitellel kapcsolatos politikája, a 96/184/KKBP közös álláspontban foglalt korlátozó intézkedések ezen állammal szembeni megszüntetését indokolja,A KÖVETKEZŐKÉPPEN HATÁROZOTT:1. cikkA 96/184/KKBP közös álláspont (2) bekezdésének ii. pontjában a Szlovéniára vonatkozó hivatkozásokat el kell hagyni.2. cikkEz a határozat elfogadásának napján lép hatályba.Ezt a határozatot a Hivatalos Lapban ki kell hirdetni.Kelt Brüsszelben, 1998. augusztus 10-én.a Tanács részérőlaz elnökW. Schüssel[1] HL L 58., 1996.3.7., 1. o.--------------------------------------------------


title: A Politikai és Biztonsági Bizottság (KKBP) 2015/607 határozata ( 2015. április 15. ) a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) az uniós erők parancsnokának kinevezéséről és a (KKBP) 2015/102 határozat hatályon kívül helyezéséről (ATALANTA/3/2015)

text:
               17.4.2015

               HU

               Az Európai Unió Hivatalos Lapja

               L 100/79

         A POLITIKAI ÉS BIZTONSÁGI BIZOTTSÁG (KKBP) 2015/607 HATÁROZATA
   (2015. április 15.)
   a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) az uniós erők parancsnokának kinevezéséről és a (KKBP) 2015/102 határozat hatályon kívül helyezéséről (ATALANTA/3/2015)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikkére,
   tekintettel a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai műveletről szóló, 2008. november 10-i 2008/851/KKBP tanácsi együttes fellépésre (1) és különösen annak 6. cikkére,
   mivel:

               (1)

               A 2008/851/KKBP együttes fellépés 6. cikkének (1) bekezdése értelmében a Tanács felhatalmazta a Politikai és Biztonsági Bizottságot (PBB) arra, hogy meghozza a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez az uniós erők parancsnokának (a továbbiakban: az EU-erők parancsnoka) kinevezésére vonatkozó döntéseket.

               (2)

               A PBB 2015. január 20-án elfogadta a (KKBP) 2015/102 határozatot (2), amellyel Jonas HAGGREN ellentengernagyot nevezte ki az uniós erők parancsnokává.

               (3)

               Az EU műveleti parancsnok javasolta, hogy Jonas HAGGREN ellentengernagyot követően Alfonso GÓMEZ FERNÁNDEZ DE CÓRDOBA kapitányt (haditengerészet) nevezzék ki az uniós erők új parancsnokává.

               (4)

               Az EU Katonai Bizottsága támogatja a javaslatot.

               (5)

               A (KKBP) 2015/102 határozatot ezért hatályon kívül kell helyezni.

               (6)

               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 5. cikkével összhangban Dánia nem vesz részt az Unió védelmi vonatkozású határozatainak és fellépéseinek kidolgozásában és végrehajtásában,

         ELFOGADTA EZT A HATÁROZATOT:
   1. cikk
   A Politikai és Biztonsági Bizottság 2015. május 6-i hatállyal Alfonso GÓMEZ FERNÁNDEZ DE CÓRDOBA kapitányt (haditengerészet) nevezi ki az uniós erők parancsnokává a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta).
   2. cikk
   A (KKBP) 2015/102 határozat hatályát veszti.
   3. cikk
   Ez a határozat 2015. május 6-án lép hatályba.

      Kelt Brüsszelben, 2015. április 15-én.

            a Politikai és Biztonsági Bizottság részéről

            az elnök

         W. STEVENS

      (1)  HL L 301., 2008.11.12., 33. o.

      (2)  A Politikai és Biztonsági Bizottság (KKBP) 2015/102 határozata (2015. január 20.) a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) az uniós erők parancsnokának kinevezéséről és az Atalanta/4/2014 határozat hatályon kívül helyezéséről (ATALANTA/1/2015) (HL L 16., 2015.1.23., 31. o.).


title: 2009/705/EK: A Bizottság határozata ( 2009. szeptember 14. ) egy európai fogyasztói tanácsadó csoport létrehozásáról

text:
               16.9.2009

               HU

               Az Európai Unió Hivatalos Lapja

               L 244/21

      A BIZOTTSÁG HATÁROZATA

   (2009. szeptember 14.)
   egy európai fogyasztói tanácsadó csoport létrehozásáról
   (2009/705/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   mivel:

               (1)

               A Szerződés 153. cikkében előírt fogyasztóvédelem keretében indokolt, hogy a Bizottság konzultációt folytasson a fogyasztókkal az érdekeik közösségi szintű védelmével kapcsolatos problémákról.

               (2)

               A Bizottság munkáját 1973 óta segíti egy tanácsadói csoport, amelyet egymást követő határozatokkal e célra hoztak létre, ezek közül a legutóbbi az egy európai fogyasztói tanácsadó csoport létrehozásáról szóló, 2003. október 9-i 2003/709/EK bizottsági határozat (1).

               (3)

               A csoport sokévi munkája során szerzett tapasztalat azt mutatja, hogy szükségessé vált hatékonyságának, reprezentativitásának és nyíltságának növelése. Ezért az alcsoportok létrehozására és a csoport véleményeinek elfogadására vonatkozó rendelkezéseket pontosítani kellene, valamint az utóbbi években kifejlesztett bevált módszereket bele kellene foglalni ezekbe a rendelkezésekbe.

               (4)

               Továbbá indokolt a nemzeti fogyasztói szervezeteket képviselő tagok kinevezési eljárását felülvizsgálni, valamint a csoport tagjaira vonatkozóan kiegészítő jelentéstételi kötelezettséget bevezetni, hogy a nemzeti fogyasztói szervezeteket jobban bevonják a csoport munkájába.

               (5)

               Fontos biztosítani a csoport és tagjainak aktív és hatékony hozzájárulását ahhoz, hogy az érdekelt felek széles körű vitáiban, amelyek jelenleg szokásosak az európai konzultáció során, a fogyasztói szempont is képviselve legyen.

               (6)

               Adatvédelmi okokból a csoport tagjaira vonatkozó személyes adatok feldolgozását a személyes adatok közösségi intézmények és szervek által történő feldolgozása tekintetében az egyének védelmére vonatkozó közösségi szabályozás hatálya alá kell vonni,

         A KÖVETKEZŐKÉPPEN HATÁROZOTT:
   1. cikk
   Az európai fogyasztói tanácsadó csoport
   Ez a határozat létrehozza az európai fogyasztói tanácsadó csoportot (a továbbiakban: a csoport).
   2. cikk
   Feladatkör
   (1)   A Bizottság a fogyasztói érdekek közösségi szintű védelmével összefüggő valamennyi kérdéskörrel kapcsolatban konzultálhat a csoporttal.
   (2)   A csoport:

               a)

               olyan testületet alkot, amely a fogyasztói érdekekkel kapcsolatos általános kérdésekkel foglalkozik;

               b)

               más fórumok részére fogyasztói inputot készít elő és kérésre részt vesz a Bizottság számára a közösségi fogyasztóügyi politikát érintő kérdésekben tanácsot adó csoportok munkájában;

               c)

               tanácsot ad a Bizottságnak, amikor az a fogyasztókat érintő politikákat és programokat alakít ki;

               d)

               véleményt nyilváníthat a fogyasztókat érintő közösségi ügyekben;

               e)

               tájékoztatja a Bizottságot a tagországok fogyasztóügyi politikáiban bekövetkezett fejleményekről;

               f)

               a közösségi intézkedésekre vonatkozóan információforrásként és a Bizottság kezdeményezéseit közvetítő testületként működik a nemzeti szervezetek felé.

         3. cikk
   Tagság
   (1)   A csoport a következőkből áll:

               a)

               minden egyes tagállam nemzeti fogyasztói szervezeteinek képviseletében egy-egy tag;

               b)

               minden egyes európai fogyasztói szervezet képviseletében egy-egy tag.

         (2)   Az (1) bekezdés a) pontjában említett nemzeti fogyasztói szervezetek a nemzeti szabályoknak, illetve gyakorlatnak megfelelően képviselik a fogyasztói érdekeket és nemzeti szinten aktívak.
   (3)   Az (1) bekezdés b) pontjában említett európai fogyasztói szervezeteknek a következő két kritériumrendszer közül legalább egynek meg kell felelniük:

               a)

               nem kormányzati, nonprofit szervezetek, függetlenek bárminemű ipari, kereskedelmi és üzleti érdektől, és egyéb összeférhetetlenség sem áll fenn; továbbá

                           i.

                           elsődleges céljuk, illetve tevékenységük a Közösségben a fogyasztók egészségének, biztonságának és gazdasági érdekeinek előmozdítása és védelme;

                           ii.

                           a tagállamok legalább felében működő, a nemzeti szabályoknak vagy gyakorlatnak megfelelően a fogyasztókat képviselő, regionális vagy nemzeti szinten aktív nemzeti fogyasztói szervezetek által a fogyasztói érdekek közösségi szintű képviseletével megbízott szervezetek; valamint

                           iii.

                           a Bizottság számára kielégítő beszámolót adtak tagjaikról, belső szabályzatukról és finanszírozási forrásaikról;

                     vagy

               b)

               nem kormányzati, nonprofit szervezetek, függetlenek bárminemű ipari, kereskedelmi és üzleti érdektől, és egyéb összeférhetetlenség sem áll fenn; továbbá

                           i.

                           elsődleges céljuk, illetve tevékenységük a fogyasztói érdekeknek a szabványosítási folyamatban való közösségi szintű képviselete; valamint

                           ii.

                           a tagállamok legalább kétharmadában megbízást kaptak a fogyasztói érdekek közösségi szintű képviseletére:

                                       —

                                       olyan testületektől, amelyek a nemzeti szabályoknak vagy gyakorlatnak megfelelően képviselik a tagállamban működő nemzeti fogyasztói szervezeteket, vagy

                                       —

                                       ilyen testületek hiányában a tagállamokban működő nemzeti fogyasztói szervezetektől, amelyek a nemzeti szabályoknak vagy gyakorlatnak megfelelően reprezentatívak és nemzeti szinten aktívak.

         (4)   A mellékletben található egy tájékoztató jellegű lista azokról a szervezetekről, amelyek jelenleg eleget tesznek a (3) bekezdésben meghatározott kritériumoknak.
   4. cikk
   Kinevezés
   (1)   A nemzeti fogyasztói szervezeteket képviselő tagokat a (2) és (3) bekezdés alapján nevezik ki.
   (2)   A tagállamok által a fogyasztói szervezetek képviseletére létrehozott nemzeti testületek – ahol vannak ilyenek – vagy az illetékes nemzeti hatóságok javaslata alapján minden egyes tagállam egy három jelöltet tartalmazó listát nyújt be. A jelöltek a nemzeti szabályok és gyakorlat alapján legreprezentatívabb nemzeti fogyasztói szervezetek tagjai.
   (3)   A Bizottság a következő kritériumok alapján tagállamonként egy tagot és egy póttagot nevez ki:

               a)

               a jelöltek az uniós fogyasztói ügyek területén széles körű szaktudással és tapasztalattal rendelkeznek;

               b)

               előnyt élveznek azok a jelöltek, akik korábban nem voltak ezen csoport tagjai;

               c)

               nemek közötti egyensúly.

         (4)   Az európai fogyasztói szervezeteket képviselő tagokat és az őket adott esetben helyettesítő póttagokat az európai fogyasztói szervezetek javaslata alapján a Bizottság nevezi ki.
   (5)   A póttagok automatikusan helyettesítik a hiányzó tagokat.
   (6)   A Bizottság közzé teszi a tagok és a póttagok jegyzékét az Egészség- és Fogyasztóügyi Főigazgatóság honlapján, valamint az Európai Unió Hivatalos Lapjának C sorozatában. A tagok és póttagok nevének összegyűjtése, feldolgozása és közzététele a 45/2001/EK európai parlamenti és tanácsi rendelettel (2) összhangban történik.
   5. cikk
   Hivatali idő
   (1)   A tagok és póttagok megbízatásának időtartama három év, és a 4. cikkben megállapított eljárásnak megfelelően újítható meg.
   (2)   A hároméves időszak végén a tagok és póttagok addig maradnak hivatalban, amíg pótlásukról nem gondoskodnak, vagy amíg megbízatásukat meg nem újítják.
   (3)   A tagok és póttagok hivatali ideje a hároméves időszak lejárta előtt véget ér,

               a)

               ha lemondanak, nyugdíjba mennek vagy elhaláloznak;

               b)

               ha az őket javasoló nemzeti testület vagy hatóság a leváltásukat kéri;

               c)

               ha a Bizottság kéri azon tagok és póttagok leváltását, akik már nem képesek hatékonyan hozzájárulni a csoport munkájához, vagy akik nem tesznek eleget a 7. cikk (6) bekezdésében előírt kötelezettségeiknek.

         (4)   A hároméves időszak hátralévő részére a tagok és póttagok pótlása a 4. cikkben megállapított eljárás szerint történik. A 4. cikk (2) bekezdésétől eltérően, amennyiben csak egy nemzeti fogyasztói szervezetet képviselő tagot vagy póttagot kell pótolni, a nemzeti testületek vagy hatóságok két új jelöltet javasolnak, akik közül a Bizottság a 4. cikk (3) bekezdésének megfelelően kinevez egyet.
   6. cikk
   Társult tagok és szakértők
   (1)   A Bizottság javaslata alapján a csoport más olyan szervezetek képviselőit is meghívhatja munkájában való részvételre, amelyeknek fő célkitűzéseik közé tartozik a fogyasztói érdekek előmozdítása, és ennek érdekében európai szinten aktívak.
   (2)   A csoport a munkájában szakértőként való részvételre meghívhat bárkit, aki valamely napirendi pont tekintetében különleges szakértelemmel rendelkezik.
   7. cikk
   Működés
   (1)   A Bizottság

               a)

               meghatározza a csoport üléseinek formáját és ütemezését;

               b)

               elnököl a csoport ülésein;

               c)

               gondoskodik a titkársági feladatok ellátásáról, és megszervezi a csoport munkáját.

         (2)   Egyedi kérdések tanulmányozására létrehozhatók alcsoportok, amelyek a csoport által meghatározott feltételekkel működnek. Ezen alcsoportokat megbízatásuk teljesítése után azonnal fel kell oszlatni.
   (3)   A Bizottság kérésére vagy a Bizottság egyetértésével a csoport egy tagjának javaslata alapján a csoport véleményt adhat ki.Véleményadásra történő felkéréskor a Bizottság határidőt tűzhet ki, amelyen belül a csoportnak véleményt kell nyilvánítania. A csoport tagjai közül minden egyes véleményhez egy vagy több előadót jelölhet ki. A vélemény elkészítéséért az előadó viseli a felelősséget.
   (4)   A csoport a Bizottság által tett javaslat alapján fogadja el saját eljárási szabályzatát.
   (5)   A Bizottság az Egészség- és Fogyasztóügyi Főigazgatóság honlapján az érintett dokumentum eredeti nyelvén közzéteszi a csoport bármely véleményét, összefoglalóját, következtetését, részleges következtetését vagy munkadokumentumát.
   (6)   A csoport nemzeti fogyasztói szervezeteket képviselő tagjai tájékoztatják az általuk a csoportban képviselt szervezeteket, és konzultációt folytatnak velük. Minden tag hatékony jelentéstételi mechanizmusokat alkalmaz, hogy a csoport munkájáról nemzeti szinten rendszeresen tájékoztasson minden fogyasztói szervezetet, és viszonzásul közvetíti e szervezetek álláspontját.
   (7)   Március 1-jén minden egyes tag jelentést nyújt be a Bizottságnak az előző naptári évben a (6) bekezdésben foglalt kötelezettségeinek megfelelően elvégzett munkájáról. A jelentés tartalmára vonatkozó további előírásokat az eljárási szabály fogja rögzíteni.
   8. cikk
   Titoktartás
   A Szerződés 287. cikkének sérelme nélkül a csoport tagjai és póttagjai nem hozhatnak nyilvánosságra semmiféle, a csoportban vagy annak alcsoportjaiban végzett munkájuk során tudomásukra jutott információt, ha a Bizottság arról tájékoztatja őket, hogy a kért vélemény vagy a felvetett kérdés bizalmas jellegű.
   9. cikk
   Az ülésekkel kapcsolatos költségek
   (1)   A csoport tevékenységeinek keretében a tagok utazási és – adott esetben – tartózkodási költségeit a Bizottság a külső szakértők költségtérítéséről szóló szabályainak megfelelően megtéríti.
   (2)   A tagok szolgálataikért díjazásban nem részesülnek.
   (3)   Az ülésekkel kapcsolatos kiadásokat azon éves költségvetés keretein belül kell visszatéríteni, amelyet a Bizottság felelős szolgálatai a csoport tevékenységére különítettek el.
   10. cikk
   Hatályon kívül helyezés
   A 2003/709/EK határozat hatályát veszti.

      Kelt Brüsszelben, 2009. szeptember 14-én.

            a Bizottság részéről

         Meglena KUNEVA

            a Bizottság tagja

      (1)  HL L 258., 2003.10.10., 35. o.

      (2)  HL L 8., 2001.1.12., 1. o.

      MELLÉKLET
      Szervezetek, amelyek jelenleg eleget tesznek a 3. cikk (3) bekezdésében meghatározott kritériumoknak:

                  —

                  BEUC – Európai Fogyasztóvédelmi Szervezet,

                  —

                  ANEC – Európai Szövetség a Fogyasztók Képviseletének Összehangolására a Szabványosításban.


1. Az Európai Parlament 2007. április 24-i határozata az Európai Unió Szervei Fordítóközpontja 2005-ös pénzügyi évre vonatkozó költségvetésének végrehajtása alóli mentesítésről (C6-0393/2006 - 2006/2160(DEC))